
Na temelju članka 31. Odluke o izboru članova vijeća mjesnih odbora i gradskih četvrti na području Grada Osijeka (Službeni glasnik Grada Osijeka br. 13/14, dalje: Odluka) Gradsko izborno povjerenstvo propisuje


OBVEZATNE UPUTE BROJ MS-IV

POSTUPAK KANDIDIRANJA

OPĆE ODREDBE


Članovi vijeća mjesnog odbora ili gradske četvrti biraju se na neposrednim izborima tajnim glasovanjem razmjernim izbornim sustavom, tako da cijelo područje mjesnog odbora ili gradske četvrti čini jednu izbornu jedinicu.

Članove vijeća biraju hrvatski državljani s navršenih 18 godina života, koji imaju prebivalište na području mjesnog odbora ili gradske četvrti za čije se vijeće provode izbori.

Za člana vijeća može se kandidirati i biti izabran hrvatski državljanin s navršenih 18 godina života, koji na dan stupanja na snagu odluke o raspisivanju izbora ima prebivalište na području mjesnog odbora ili gradske četvrti za čije se vijeće izbori provode. 

Članove vijeća imaju pravo birati i za člana vijeća biti birani i državljani drugih država članica Europske unije, u skladu s posebnim zakonom.


PREDLAGATELJI

1. Kandidiranje je postupak predlaganja kandidacijskih lista za izbor članova Vijeća od strane ovlaštenih predlagatelja.

Ovlašteni predlagatelji kandidacijskih lista su političke stranke i birači.

Predlagatelji kandidacijskih lista dužni su poštovati načelo ravnopravnosti spolova, sukladno posebnom zakonu.

Kandidacijske liste se podnose na obrascima kojih sadržaj i oblik propisuje Gradsko izborno povjerenstvo (dalje u tekstu: Povjerenstvo).

PREDLAGANJE KANDIDACIJSKIH LISTA POLITIČKIH STRANAKA

2. Pravo predlaganja kandidacijskih lista imaju sve političke stranke registrirane u Republici Hrvatskoj na dan stupanja na snagu odluke o raspisivanju izbora.

Kandidacijske liste može predložiti jedna politička stranka te dvije ili više političkih stranaka.

Političke stranke samostalno utvrđuju redoslijed kandidata na kandidacijskim listama, na način predviđen statutom političke stranke, odnosno u skladu s posebnim odlukama donesenim na temelju statuta.

Političke stranke određuju na temelju odredbi svojih statuta ovlaštenog podnositelja kandidacijske liste.

Naziv kandidacijske liste jest puni naziv političke stranke, dviju ili više političkih stranaka koja je, odnosno koje su predložile kandidacijsku listu. Ako su političke stranke registrirale skraćeni naziv stranke, odnosno stranaka, u nazivu će se koristiti i kratice.

PREDLAGANJE KANDIDACIJSKIH LISTA GRUPE BIRAČA

3. Kada birači predlažu kandidacijsku listu grupe birača, predlaganje je uvjetovano prikupljenim potpisima birača na propisanom obrascu kojeg sadržaj i oblik propisuje Povjerenstvo.

U obrazac za prikupljanje potpisa birača unose se sljedeći podaci:
· ime, prezime, prebivalište birača, broj važeće osobne iskaznice birača i mjesto izdavanja te potpis birača.
Kada birači predlažu kandidacijsku listu grupe birača, za pravovaljanost prijedloga kandidacijske liste za izbor članova Vijeća dužni su prikupiti najmanje:

· 30 potpisa birača za listu za izbor članova Vijeća mjesnog odbora,
· 50 potpisa birača za listu za izbor članova Vijeća gradske četvrti.
Ako su kandidacijsku listu predložili birači, njezin je naziv "Kandidacijska lista grupe birača Mjesnog odbora _______ (naziv mjesnog odbora)", odnosno "Kandidacijska lista grupe birača Gradske četvrti __________(naziv gradske četvrti)", uz dodatak imena nositelja liste.

Prva tri potpisnika kandidacijske liste smatraju se podnositeljima kandidacijske liste.

Kandidat ujedno može biti i podnositelj/potpisnik svoje kandidacijske liste birača.

Birač iste izborne jedinice može svojim potpisom podržati kandidate na različitim kandidacijskim listama grupe birača u svojoj izbornoj jedinici.

PASIVNO BIRAČKO PRAVO

4. Za člana vijeća mjesnog odbora ili gradske četvrti ima pravo biti biran
· hrvatski državljanin, koji, najkasnije na posljednji dan predaje prijedloga kandidacijskih lista, navrši 18 godina, te koji, na dan stupanja na snagu Odluke o raspisivanju izbora, ima prijavljeno prebivalište na području mjesnog odbora ili gradske četvrti za čije se vijeće izbori provode
· državljanin drugih država članica Europske unije, koji ima prebivalište ili privremeni boravak na području mjesnog odbora ili gradske četvrti u kojoj se provode izbori te koji je podnio odgovarajući zahtjev za upis u registar birača najkasnije 30 dana prije dana izbora, u skladu s odredbama Zakona o pravu državljana drugih država članica Europske unije u izborima za predstavnička tijela jedinice lokalne i područne (regionalne) samouprave („Narodne novine“ br. 92/10)

Ako se na kandidacijskoj listi nalazi kandidat državljanin druge države članice Europske unije uz prijedlog kandidacijske liste dostavlja se i:
· od javnog bilježnika ovjerena izjava kandidata u kojoj je navedeno njegovo državljanstvo i adresa njegova prebivališta ili privremenog boravka na području mjesnog odbora ili gradske četvrti gdje se provode izbori (obrazac OMS-5)
· dokaz, odnosno dokument nadležnih tijela vlasti države čiji je kandidat državljanin kojim se potvrđuje da kandidat nije lišen prava da se kandidira u toj državi ili dokument da takva diskvalifikacija u toj državi nije poznata.

U slučaju da navedeni kandidat ne dostavi Gradskom izbornom povjerenstvu naznačeni dokaz ili dokument, njegova kandidatura smatra se nepravovaljanim (članak 7. stavak 1. i 2. Zakona o pravu državljana drugih država članica Europske unije u izborima za predstavnička tijela jedinica lokalne i područne (regionalne) samouprave.

ZABRANA KANDIDIRANJA

5. Birači koji su policijski službenici, djelatne vojne osobe, službenici i namještenici u Oružanim snagama Republike Hrvatske ne smiju se kandidirati za člana vijeća mjesnog odbora ili gradske četvrti.

Birači i političke stranke ne smiju za člana vijeća mjesnog odbora ili gradske četvrti kandidirati osobe koje su pravomoćnom sudskom odlukom osuđeni (uključujući tu i uvjetnu osudu) na kaznu zatvora u trajanju od najmanje 6 mjeseci za kaznena djela navedena u članku 13., stavku 2. Zakona o lokalnim izborima (Narodne novine br. 144/12 i 121/16).

Državljanin druge države članice Europske unije može se kandidirati za člana vijeća mjesnog odbora ili gradske četvrti pod istim uvjetima koji vrijede za državljane Republike Hrvatske i pod uvjetom da u Republici Hrvatskoj i državi članici Europske unije čiji je državljanin pojedinačnom presudom u kaznenom postupku ili presudom u građanskom postupku nije lišen prava na kandidiranje.





KANDIDATI I SADRŽAJ PRIJEDLOGA

6. Uz prijedlog kandidacijske liste dostavlja se očitovanje o prihvaćanju kandidature (OMS-4) svakog kandidata na listi, ovjereno kod javnog bilježnika ili Povjerenstva, te izvadak iz Registra političkih stranaka za političku stranku, odnosno za svaku od dvije ili više političkih stranaka koje predlažu listu s podacima upisanim u Registar najkasnije na dan stupanja na snagu Odluke o raspisivanju izbora.

U prijedlogu kandidacijske liste obvezatno se navodi naziv kandidacijske liste i nositelj liste, a kandidati moraju biti na listi poredani od rednog broja 1 zaključno do rednog broja koliko članova Vijeća se bira.

Ako predlagatelj predloži više kandidata od utvrđenog broja članova Vijeća koji se biraju na izborima, smatra se da su pravovaljano predloženi samo kandidati zaključno do broja koji se bira u to Vijeće.

Ako predlagatelj predloži manje kandidata od utvrđenog broja članova Vijeća koji se bira na izborima, kandidacijska lista nije pravovaljana.
Predlagatelj slobodno utvrđuje redoslijed kandidata na kandidacijskoj listi.

Nositelj kandidacijske liste je prvi predloženi kandidat na listi.

Za svakog od kandidata u prijedlogu kandidacijske liste obvezatno se navodi ime i prezime kandidata, nacionalnost, prebivalište, datum rođenja, osobni identifikacijski broj (OIB) i spol.

Ako dvije ili više skupina birača predlože kandidacijsku listu s istim nazivom liste, pravovaljanom se smatra prva predana lista.

PRISPJEĆE LISTA

7. Kandidacijske liste moraju prispjeti Povjerenstvu u roku od 14 dana od dana stupanja na snagu odluke o raspisivanju izbora.

Povjerenstvo će pri zaprimanju kandidacijskih lista provjeriti jesu li one podnesene sukladno Odluci.

Ako Povjerenstvo ocijeni da kandidacijska lista nije podnesena u skladu s Odlukom, pozvat će podnositelja da u roku od 48 sati, a najkasnije do isteka roka za kandidiranje, ukloni uočene nedostatke.

Povjerenstvo može podnositelju odrediti i kraći rok za uklanjanje nedostataka ako rok za kandidiranje istječe za manje od 48 sati.

